ET Euroopa Liidu Teataja C 64/51

27. detsembril 2007 esitatud hagi — Bulgaaria Vabariik versus Euroopa Ühenduste Komisjon

(Kohtuasi T-500/07)

(2008/C 64/83)

Kohtumenetluse keel: bulgaaria

Pooled

Hageja: Bulgaaria Vabariik (esindajad: Anani Ananiev, Daniela Drambozova ja Elina Petranova)

Kostja: Euroopa Ühenduste Komisjon

Hageja nõuded

— Tühistada tervikuna EÜ artikli 230 alusel komisjoni 26. oktoobri 2007. aasta otsus K(2007) 5256 (lõplik) siseriikliku kasvuhoonegaaside saastekvootide eraldamise kava kohta 2007. aastaks, millest Bulgaaria on teavitanud kooskõlas Euroopa Parlamendi ja nõukogu 13. oktoobri 2003. aasta direktiiviga 2003/87/EÜ; teise võimalusena

— tühistada EÜ artikli 230 alusel komisjoni 26. oktoobri 2007. aasta otsus K(2007) 5256 (lõplik) siseriikliku kasvuhoonegaaside saastekvootide eraldamise kava kohta 2007. aastaks, millest Bulgaaria on teavitanud kooskõlas Euroopa Parlamendi ja nõukogu 13. oktoobri 2003. aasta direktiiviga 2003/87/EÜ, osas milles määratakse saastekvootide üldkogus;

— mõista kohtukulud välja kostjalt.

Väited ja peamised argumendid

Hageja väidab, et komisjoni 26. oktoobri 2007. aasta otsus K(2007) 5256 (lõplik) siseriikliku kasvuhoonegaaside saastekvootide eraldamise kava kohta 2007. aastaks (edaspidi „2007. aasta kava”) tuleb tervikuna või osaliselt tühistada järgnevatel põhjustel:

oluline menetlusviga

Komisjon lükkas Bulgaaria 2007. aasta kava tagasi põhjendama piisavalt oma lõppjäreldust, mille kohaselt 2007. aasta kava ei vasta direktiivi 2003/87/EÜ (1) III lisas esitatud kriteeriumidele 1, 2, 3 ja 10, millega on rikutud Euroopa Ühenduse asutamislepingu artiklit 253.

Vaidlustatud otsus on tehtud pärast direktiivi 2003/87/EÜ artikli 9 lõikes 3 nimetatud tähtaja möödumist.

Enne otsuse tegemist ei andnud komisjon Bulgaariale võimalust esitada oma vastuväiteid selle kohta, et 2007. aasta kava hinnati PRIMESi mudeli uusima versiooni kohaselt, mistõttu on rikutud õigust olla ära kuulatud.

EÜ asutamislepingu või selle kohaldamiseks antud õigusnormi rikkumine

Direktiivi 2003/87/EÜ artikli 9 lõigete 1 ja 3 ning artikli 11 lõike 1 kohaselt on ainult liikmesriigid pädevad määrama saastekvootide üldkogust. Komisjon kontrollib direktiivi III lisas esitatud kriteeriumide kohaldamist, kuid tal ei ole õigust määrata saastekvootide üldkogust ilma liikmesriigi koostatud siseriikliku kasvuhoonegaaside saastekvootide eraldamise kava arvestamata. Komisjon on ületanud talle direktiiviga antud järelevalvepädevust sellega, et ta asendas Bulgaaria kohaldatud meetodi, mis vastab III lisas esitatud kriteeriumidele, meetodiga, mis ei sobi Bulgaaria majanduse hindamiseks ning sellega rikkunud osa kriteeriumidest.

Komisjon hindas 2007. aasta kava PRIMESi mudeli uusima versiooni abil, mille andmed esitati Bulgaariale alles pärast vaidlustatud otsuse tegemist. Lisaks rikkus komisjon lojaalse koostöö põhimõtet.

PRIMESi mudeli abil 2007. aasta kava hindamise raames ei uurinud komisjon Bulgaaria 2007. aasta kava piisavalt direktiivi 2003/87/EÜ eesmärkidest lähtudes. Hinnates Bulgaaria 2007. aasta kava PRIMESi mudeli abil järeldas komisjon valesti, et kava ei vasta direktiivi 2003/87/EÜ III lisas esitatud kriteeriumidele 1, 2, 3 ja 10. Kava tagasilükkamine ja antavate kvootide üldkoguse vähendamine 20 % võrra tõi kaasa selle, et Bulgaaria käitiste käitajad on ühenduse kaubandussüsteemis teiste käitajatega võrreldes ebavõrdes olukorras. Sel viisil rikkus komisjon proportsionaalsuse ja võrde kohtlemise põhimõtteid.

Lähtudes Esimese Astme Kohtu otsusest kohtuasjas T-374/04 on komisjon rikkunud õiguspärase ootuse ja õiguskindluse põhimõtteid, sest Bulgaaria 2007. aasta kava hindamise raames ei kohaldanud komisjon täies ulatuses direktiiviga 2003/87/EÜ kooskõlas antud õigusakte. Õiguspärase ootuse põhimõtete rikuti sellega, et Bulgaaria 2007. aasta kava hinnati uusima PRIMESi mudeli abil, mille kohta andmed esitati Bulgaariale alles pärast vaidlustatud otsuse tegemist.

Õiguskindluse põhimõtet rikuti sellega, et komisjon kasutas Bulgaaria 2007. aasta kava hindamise raames mitteametlikku dokumenti.

Hea halduse põhimõtet rikuti sellega, et komisjon hinnates Bulgaaria 2007. aasta kava selle kooskõla osas direktiivi 2003/87/EÜ III lisa kriteeriumidega 1, 2 ja 3, ei uurinud komisjon tähelepanelikult ja objektiivselt kõiki asjakohaseid majandus- ja keskkonnategureid.

Komisjon kohaldas 2007. aasta kava hindamisel valesti talle siduvaid õigusakte, mis ta on vastu võtnud kooskõlas direktiiviga 2003/87/EÜ ja rikkus sellega direktiivi 2003/87/EÜ III lisa kriteeriume 1, 2, 3, 4, 6 ja 10.

(1) Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, lk 32; ELT eriväljaanne 15/07, lk 631).